Kontšanskoje-Suvorovskoje

Kontšanskoje-Suvorovskoje (, vuoteen 1950 saakka Kontšanskoje) on maalaiskunta ja sen keskuskylä Novgorodin alueen Borovitšin piirissä Venäjällä. Se sijaitsee Šeregodrajärven itärannalla 35 kilometriä Borovitšista pohjoiseen. Paikallinen nähtävyys on sotapäällikkö Aleksandr Suvoroville omistettu museoalue.Generalnyi plan, s. 88–89. Kylässä on vajaat 300 ja kunnassa 850 asukasta (vuonna 2011)Generalnyi plan, s. 56–57..

Maantiede ja asutus
Kontšanskoje-Suvorovskojen kunnan pinta-ala on 500,76 neliökilometriäGeneralnyi plan, s. 75.. Se rajoittuu luoteessa Novgorodin alueen Ljubytinon, pohjoisessa Hvoinajan ja idässä Mošenskojen piireihin sekä etelässä Borovitšin piirin Perjodkin ja Progressin ja lounaassa Volokin kuntiinGeneralnyi plan, s. 17–18.. Pinta-alasta 80,6 % on metsää, 14,5 % maatalousmaata ja 3,8 % vesistöjä.

Seudun jokia ovat Udina, Veregža, Sitnitsa ja Haritsa. Lukuisista järvistä suurimmat ovat Šeregodra, Sitnoje ja Ljuto.Generalnyi plan, s. 25. Šeregodra ja Ljuto kuuluvat seitsemästä karstijärvestä koostuvaan Karstovyje ozjora -rauhoitusalueeseen. Kunnan alueella sijaitsee myös Brusnitšnojejärven luonnonmuistomerkkiGeneralnyi plan, s. 43–45..

Keskuskylän lisäksi kuntaan kuuluu Udinon taajama sekä 37 kylää: Bereznjaki, Bolšoje Obretšje, Derevkovo, Durilovo, Fedovo, Fedosino, Gorlovo, Isaiha, Jazvik, Jurjevo, Karpovo, Kloptšiha, Kosunskije Gory, Kutškovo, Ledinka, Ljuboni, Maloje Obretšje, Minoha, Osinovets, Podol, Pokrovskoje, Ramenje, Rjabinovka, Rumjantseva Gorka, Sergeikovo, Sestrjonki, Sokolovo, Sopiny, Sorokino, Timoškino, Trjomovo, Vaškovo, Vysoko, Zaharino, Zakljop, Zihnovo ja ŽukovoGeneralnyi plan, s. 17.. 

Kontšanskoje-Suvorovskojen ohella toinen suurempi asutuskeskus on noin 250 asukkaan Udino. Yhdessätoista kylässä ei ole lainkaan vakituista asutusta. Vuodesta 1989 lähtien kunnan väestö on vähentynyt lähes kolmanneksen verran.Generalnyi plan, s. 58–59. Noin kaksi kolmasosaa asuintaloista on luokiteltu kesähuviloiksiGeneralnyi plan, s. 96..

Historia
Kontšanskoje on syntynyt vuonna 1660, jolloin tsaari Aleksei Mihailovitš luovutti seudun autioiksi jääneet kylät Ruotsin valloittamasta Käkisalmen läänistä paenneiden karjalaisten asutettavaksi. Karjalaisasutus venäläistyi 1900-luvun alkuun mennessä. Vuoden 1926 väestönlaskennan mukaan Kontšanskojen seudulla oli enää 15 karjalaista.

1700-luvun puolivälissä karjalaisten asuttamat Kontšanskojen ja Kamenkan kartanoalueet kuuluivat keisarinna Elisabetille. Hän lahjoitti kylät talonpoikineen serkulleen hovimestarinna Anna Vorontsovalle, joka puolestaan myi ne kenraaliluutnantti Ivan Šuvaloville. Vuonna 1763 kartanot osti Vasili Suvorov, jolta ne periytyivät tämän pojalle Aleksandrille.Rybkin, s. 68.Generalnyi plan, s. 20.

Aleksandr Suvorov vieraili Kontšanskojessa talvella 1784 ja keväällä 1786. Vuosina 1797–1799 hän asui siellä karkotettuna vastustettuaan Paavali I:n preussilaishenkisiä armeijan uudistuksia.Generalnyi plan, s. 20–21. Kontšanskojessa Suvorov opetteli talonpojiltaan karjalaa ja tarinan mukaan puhuikin sitä varsin hyvinRybkin, s. 10, 80.. Vuonna 1942 kylään perustettiin sotapäällikölle omistettu kotimuseo, joka vuonna 1960 sai valtiollisen suojelualueen statuksen.

1900-luvun alussa Kontšanskoje oli Novgorodin läänin Borovitšin kihlakuntaan kuuluneen volostin keskus. Vuonna 1910 kylässä oli 53 taloa ja 293 asukasta, joiden elinkeino oli maanviljely. Kylässä toimi koulu, kyytiasema, välskärin vastaanotto, viljavarasto, kolme pientä kauppaa, valtion viinakauppa ja kaksi teetupaa. Kontšanskojen volostiin kuului 74 kylää, joissa oli yhteensä 6 200 asukasta.

Vuosina 1927–1932 Kontšanskoje lähiympäristöineen muodosti Leningradin alueen Borovitšin piirikuntaan kuuluneen hallintopiirin. Myöhemmin se kuului kyläneuvostona Borovitšin piiriin. Vuonna 1950 kylä sai nimen Kontšanskoje-Suvorovskoje. Nykyinen Kontšanskoje-Suvorovskojen kunta on perustettu vuonna 2004. Vuonna 2010 siihen liitettiin Udinon kuntaGeneralnyi plan, s. 16..

Liikenne, talous ja palvelut
Kontšanskoje-Suvorovskojen ohi kulkee Borovitšin ja Hvoinajan välinen maantieGeneralnyi plan, s. 88.. Kunnasta on linja-autoyhteydet Borovitšiin, Hvoinajaan ja NovgorodiinGeneralnyi plan, s. 127..

Seudun tärkein elinkeino on puunhankinta ja -jalostus. Kunnassa toimii Udinon kartonkipakkaustehdas, metsäteollisuusyritys Suvorovets, Kontšanskojen metsänhoitoalue, maatalousyritys Suvorovskoje sekä kaksi yksityistä maatilaa. Huomattava osa työvoimasta saa elantonsa palstaviljelmistään ja loput työskentelevät erilaisissa palveluammateissa.Generalnyi plan, s. 52–53. Eläkeläiset, työttömät ja vammaiset muodostavat 40 % väestöstäGeneralnyi plan, s. 58..

Keskuskylän palveluihin kuuluvat lastentarha, keskikoulu asuntoloineen, kulttuuritalo, kirjasto, pieni poliklinikka, apteekki ja posti. Vähittäiskaupasta vastaa Borovitšin piirin kulutusosuuskunta sekä yksityinen kauppaliike.Generalnyi plan, s. 101–108.

Kyläkuva ja nähtävyydet
Kontšanskoje-Suvorovskoje koostuu puutarhapalstojen ympäröimistä omakotitaloista sekä neljästä kaksikerroksisesta kunnallisesta asuintalosta. Museoalue ja palvelut sijaitsevat kylän keskiosassa. Pohjoispuolella on karjatila.Generalnyi plan, s. 89. Vesijohto- ja huonokuntoinen viemäriverkko kattaa osan kylästä, keskuslämmitys kunnalliset asuintalot ja julkiset rakennuksetGeneralnyi plan, s. 132, 150–151..

Seudulla on lukuisia muinaisia asuin- ja hautapaikkoja sekä uhrikiviä. Rakennusmuistomerkkeihin kuuluvat 1700–1800-luvuilla rakennetut Sopinyn, Ljubonin ja Osinovetsin kirkot sekä Derevkovon, Kutškovon, Ljubonin ja Pokrovskojen kartanoalueet.Generalnyi plan, s. 41–42. 

Nähtävyyksistä huomattavin on Kontšanskoje-Suvorovskojen museoalue, joka kertoo Aleksandr Suvorovin arkielämästä, taloudellisesta toiminnasta ja suhteista talonpoikiin. Se käsittää Suvorovin kesä- ja talvituvat, neljän hehtaarin laajuisen puistoalueen, talousrakennuksia sekä vuonna 1901 rakennetun entisen kirkon, jossa toimii Italian ja Sveitsin sotaretkestä kertova näyttely. Vuonna 1947 palanutta kartanon päärakennusta ja kotikirkkoa ollaan pystyttämässä uudelleen. Kylässä on vuonna 1940 paljastettu Suvorovin muistomerkki. Lähistöllä sijaitsee Dubihan huvimaja ja muita sotapäällikön elämään liittyviä kohteita.

Lähteet



Viitteet

Aiheesta muualla
 Kontšanskoje-Suvorovskojen kunnan sivusto 
 Kontšanskoje-Suvorovskojen kunta Borovitšin piirin sivustolla  
 Kontšanskoje-Suvorovskojen museon kotisivu 

Luokka:Borovitšin piirin kunnat
Luokka:Novgorodin alueen kylät
Luokka:41.61 Venäjä